Myfyrwyr Teithio a Thwristiaeth Ryngwladol yn Y Drindod Dewi Sant yn gynrychiolwyr rhanbarthol cyntaf ABTA
Llongyfarchiadau i fyfyrwyr Rheolaeth Teithio a Thwristiaeth Ryngwladol Y Drindod Dewi Sant, Adrienne Boran a Laura Yildiz, am fod y cyntaf i ddod yn Gynrychiolwyr Rhanbarthol ABTA. Yn rhan o'r rôl, bydd Adrienne a Laura yn meithrin cysylltiadau a pherthynas rhwng myfyrwyr Y Drindod Dewi Sant, Aelodau ABTA yn y rhanbarth a Phrif Swyddfa ABTA i gysylltu rhanddeiliaid y diwydiant â doniau'r genhedlaeth nesaf.
Mae Cynrychiolwyr Myfyrwyr Rhanbarthol yn gyfrifol am gryfhau'r berthynas sy'n bodoli eisoes rhwng y Gymdeithas a'r Brifysgol drwy ddatblygu cysylltiadau diwydiant ymhellach, cymryd rhan mewn ymgyrchoedd ABTA allweddol i gefnogi'r diwydiant a thrwy hyrwyddo gweithgareddau lluosog ABTA ar gampws megis darlithoedd gwadd, diwrnodau gyrfa a mynediad at ymchwil bwysig i'r diwydiant.
Ar hyn o bryd mae Adrienne Boran yn astudio ar lefel 5 mewn Rheolaeth Teithio a Thwristiaeth Ryngwladol yn fyfyriwr aeddfed. Meddai: "Ers dechrau yn y brifysgol rwyf bob amser wedi bod yn awyddus i gyflawni cymaint o brofiadau ag y gallaf ac mae cael y cyfle i weithio ochr yn ochr ag ABTA yn gynrychiolydd rhanbarthol yn rhywbeth a fydd o fudd mawr i mi ar gyfer fy nyfodol yn y diwydiant twristiaeth.
"Mae datblygu fy sgiliau a'm gwybodaeth yn hanfodol er mwyn i mi dyfu a llwyddo yn y diwydiant, sy'n rhywbeth rwy'n teimlo y byddai gweithio gydag ABTA yn caniatáu i mi ei gyflawni. Mae'n fraint enfawr cael fy newis ar gyfer y cyfle hwn i gynrychioli ABTA ac rwy'n gyffrous iawn i gwrdd â'r tîm a chymryd rhan yn yr holl gyfrifoldebau yn rhan o'm rôl."
Mae Laura Yildiz yn fyfyriwr aeddfed Rheoli Teithio a Thwristiaeth Rhyngwladol ail flwyddyn. Meddai: "Yn rhywun sy'n awyddus i ddysgu a datblygu fy ngwybodaeth a'm sgiliau yn barhaus yn y sector, mae cael y cyfle i weithio gydag ABTA, a chynrychioli arbenigwyr y diwydiant, yn anrhydedd a fydd o fudd mawr i'm datblygiad. Trwy weithio gyda'n gilydd i gryfhau'r berthynas rhwng myfyrwyr Teithio a Thwristiaeth ac aelodau ABTA bydd modd i mi gael cyfoeth o brofiad a gwybodaeth fanwl i ddatblygu ymhellach sgiliau allweddol hanfodol sy'n bwysig i'r diwydiant.
"Mae cael fy newis yn un o Gynrychiolwyr Myfyrwyr Rhanbarthol ABTA cyntaf yn fraint absoliwt, ac rwy'n gyffrous i gwrdd â'r holl dîm ABTA a dechrau ar y cyfle anhygoel hwn."
Meddai Vicki Wolf, Pennaeth Addysg a Hyfforddiant ABTA:"Mae ABTA wrth eu bodd bod Laura ac Adrienne yn ymuno yn gynrychiolwyr rhanbarthol yn Y Drindod Dewi Sant. Mae'n bwysig meithrin cysylltiadau rhwng ein haelodau a gweithwyr teithio proffesiynol y dyfodol."
Meddai Jacqui Jones, Rheolwr Rhaglen Ar gyfer Rheoli Digwyddiadau Rhyngwladol, Twristiaeth a Hamdden yn Y Drindod Dewi Sant: "Yn bartneriaid addysgol ABTA mae'r Drindod Dewi Sant yn mwynhau perthynas waith agos gyda'r corff arweiniol ar gyfer y sector teithio ac yn ystod y pandemig mae hyn wedi dod yn hynod bwysig i'n myfyrwyr. Mae ABTA wedi rhoi cyfleoedd cyffrous i'n myfyrwyr ddilyn cyfleoedd hyfforddi ar-lein sydd fel arfer ar gael i sefydliadau teithio ABTA yn unig yn ogystal â mynychu digwyddiadau ar-lein ac ymgysylltu â chynghorwyr y diwydiant
"Mae Laura ac Adrienne yn fyfyrwyr rhagorol sydd wedi cael eu dewis gan ABTA yn Gynrychiolwyr Rhanbarthol yn rhan o lansiad y fenter newydd bwysig hon. Mae'r ddau yn ymroddedig i'r sector teithio ac yn awyddus i fanteisio ar yr holl gyfleoedd cyffrous a fydd ar gael iddynt drwy'r fenter newydd hon a'u helpu i ddatblygu eu gyrfaoedd yn y diwydiant teithio byd-eang."